
LĪGUMS 
Par skolēnu pārvadājumu nodrošinājumu 2026./2027.mācību gadā
AS “CATA” līguma reģ. Nr. 6-1/84
Saulkrastos,







Dokumenta datums ir tā 

elektroniskās parakstīšanas datums

Saulkrastu novada pašvaldība, reģistrācijas numurs 90000068680, juridiskā adrese: Raiņa iela 8, Saulkrasti, Saulkrastu novads, LV-2160, pašvaldības izpilddirektores Ineses Odiņas - Laizānes personā, kura rīkojas saskaņā ar Pašvaldību likumu un Saulkrastu novada pašvaldības nolikumu (turpmāk - PASŪTĪTĀJS), no vienas puses, un

Akciju sabiedrība “CATA”, reģistrācijas numurs 40003016840, juridiskā adrese: Jāņa Poruka iela 8, Cēsis, Cēsu novads, LV-4101 (turpmāk – PĀRVADĀTĀJS), tās valdes priekšsēdētāja Māra Ozoliņa personā, kurš rīkojas saskaņā ar statūtiem, no otras puses (turpmāk abi kopā - Puses, vai atsevišķi – Puse), pamatojoties uz Iepirkumu komisijas 2026.gada 5.augusta lēmumu (protokols Nr.4) “Skolēnu pārvadājumu nodrošinājums 2026./2027.gadā” iepirkuma identifikācijas numurs SNP 2026/21), bez maldiem un viltus, noslēdz iepirkuma līgumu (turpmāk – Līgums), ar šādiem noteikumiem: 
1. LĪGUMA PRIEKŠMETS

1.1. PĀRVADĀTĀJS apņemas nodrošināt Saulkrastu novada mācību iestāžu skolēnu pārvadājumus, saskaņā ar tehniskajām specifikācijām (Līguma 1.pielikums) un PĀRVADĀTĀJA iesniegto finanšu piedāvājumu (Līguma 2.pielikums) (turpmāk – Pakalpojums).

1.2. Līguma izpildes vieta – Saulkrastu, Limbažu novadu pašvaldību administratīvās teritorijas.

1.3. PĀRVADĀTĀJS apliecina, ka viņš ir iepazinies ar iepirkuma dokumentāciju un neizvirza saistībā ar to jebkāda rakstura iebildumus vai pretenzijas. PĀRVADĀTĀJS apliecina, ka Pakalpojums ir realizējams un finanšu piedāvājumā ir iekļauti visi PĀRVADĀTĀJA ar Pakalpojuma sniegšanu saistītie izdevumi.
2. LĪGUMA SUMMA UN NORĒĶINU KĀRTĪBA

2.1. Par Pakalpojuma pienācīgu izpildi PASŪTĪTĀJS apņemas samaksāt PĀRVADĀTĀJAM:
2.1.1.  2,75 euro (divi euro, 75 centi) par 1 (vienu) km 1.daļas 1.maršrutā:
2.1.2.  2,18 euro (divi euro, 18 centi) par 1 (vienu) km 1.daļas 2.maršrutā:
2.1.3.  4,16 euro (četri euro, 16 centi) par 1 (vienu) km 2.daļas 1.maršrutā;
2.1.4.  kopā par visu Līguma izpildes laiku 65 689,65 euro (sešdesmit pieci tūkstoši seši simti astoņdesmit deviņi euro, 65 centi), (turpmāk – Līguma summa), saskaņā ar Finanšu piedāvājumu (Līguma 2.pielikums). Saskaņā ar Pievienotās vērtības nodokļa likuma 52.panta pirmās daļas 15.punktu ar PVN neapliek skolēnu pārvadājumu pakalpojuma daļu, ko finansē no pašvaldību budžetiem un ko veic licencēti pārvadātāji.
2.2. PĀRVADĀTĀJS izraksta PASŪTĪTĀJAM rēķinu par iepriekšējā mēnesī sniegto Pakalpojumu uz abpusēji parakstīta Pakalpojuma pieņemšanas un nodošanas akta pamata, un PASŪTĪTĀJS veic samaksu, pārskaitot rēķinā norādīto summu uz Līgumā norādīto PĀRVADĀTĀJA norēķinu kontu 30 (trīsdesmit) dienu laikā no Pakalpojuma pieņemšanas un nodošanas akta abpusējas parakstīšanas dienas.
2.3. PĀRVADĀTĀJS rēķinu sagatavo elektroniski atbilstoši šādām prasībām (obligāti jāizmanto strukturētie e-rēķini (XML formātā ar tajā iekļauto vizuālo attēlu PDF formātā). Saulkrastu novada pašvaldībai ir pieslēgta un ir aktīva portālā Latvija.gov.lv e‑adrese e-rēķinu saņemšanai - EREKINI@90000068680. Lai nodrošinātu rēķinu apriti, to identifikāciju un apmaksu e-rēķinu sadaļā Pakalpojuma saņēmēju vienmēr norāda Saulkrastu novada pašvaldību un sadaļā piezīmes papildus obligāti norāda Pakalpojuma saņēmēja iestādes nosaukumu, vai saņemšanas adresi, vai struktūrvienību vai personu, kas veikusi pasūtījumu vai saņēmusi preci/ pakalpojumu. Ja Pakalpojuma sniedzējs ir iesniedzis nekorekti aizpildītu e-rēķinu formātam un/vai Līguma nosacījumiem neatbilstošu rēķinu, nav norādījis Pakalpojuma saņēmēja iestādes identifikāciju, tad šādu rēķinu PASŪTĪTĀJS apmaksai nevar pieņemt un akceptēt.
2.4. Visus norēķinus, kas saistīti ar Līguma izpildi, veic bezskaidras naudas norēķinu veidā, pārskaitot naudu uz Puses norādīto bankas kontu.
2.5. Par samaksas brīdi uzskata laiku, kad samaksai paredzētā naudas summa pārskaitīta uz PĀRVADĀTĀJA bankas kontu, un, kas norādīts bankas maksājuma uzdevumā, kas apliecina, ka nauda pārskaitīta uz PĀRVADĀTĀJA kontu.
2.6. Veicot samaksu, PASŪTĪTĀJS ir tiesīgs samazināt PĀRVADĀTĀJAM izmaksājamās summas apmēru, sagatavojot PĀRVADĀTĀJAM attiecīgu kredītrēķinu par aprēķinātajiem no Līguma izrietošajiem prasījumiem to zaudējumu atlīdzībai, kuri PASŪTĪTĀJAM radušies sakarā ar līgumsaistību nepienācīgu izpildi no PĀRVADĀTĀJA puses.
2.7. PASŪTĪTĀJS ir tiesīgs pasūtīt Pakalpojumu par mazāku Līguma summu, ņemot vērā faktisko nepieciešamību, piemēram, valstī notiektos ierobežojumus u.c. 
3. SKOLĒNU PĀRVADĀŠANAS NOTEIKUMI

3.1. Pakalpojumu PĀRVADĀTĀJS sniedz pēc PASŪTĪTĀJA noteikta maršruta, grafika un skolēnu skaita saraksta, ko Puses saskaņo vismaz 5 (piecas) dienas pirms mācību gada sākuma vai Pakalpojuma sniegšanas uzsākšanas.
3.2. PĀRVADĀTĀJS sniedz Pakalpojumu ar savā īpašumā vai valdījumā esošu autotransportu, kas ir norādīts “Skolēnu pārvadājumu nodrošinājums 2026./2027.gadā”, ID Nr. SNP 2026/21, PĀRVADĀTĀJA iesniegtajā piedāvājumā. Izņēmuma gadījumos (piemēram, tehnisks bojājums, CSN, u.c.) PĀRVADĀTĀJAM ir tiesības aizstāt jebkuru no transportlīdzekļiem ar tādas pašas vai labākas kvalitātes transportlīdzekli.
3.3. Mācību brīvdienas tiek noteiktas katram mācību gadam saskaņā ar Latvijas Republikas normatīvajiem aktiem. Nepieciešamības gadījumā PASŪTĪTĀJA pārstāvis paziņo PĀRVADĀTĀJAM skolēnu pārvadājumu grafika izmaiņas vismaz 3 (trīs) dienas iepriekš.
4. PUŠU SAISTĪBAS UN PIENĀKUMI

4.1. PĀRVADĀTĀJS sniedz Pakalpojumu, atbilstoši Autopārvadājumu likumam, Ministru kabineta 30.06.2015. noteikumiem Nr.364 “Kārtība, kādā veicami iekšzemes pasažieru neregulārie pārvadājumi un speciālie regulārie pārvadājumi” un izmantojot autotransportu, kas ir tehniskā kārtībā un atbilst pasažieru komercpārvadājumu noteikumiem Latvijas valsts robežās.

4.2. PĀRVADĀTĀJAM Līguma darbības laikā ir jābūt licencei, licences kartītēm, visām nepieciešamajām atļaujām, apdrošināšanas polisēm un citiem dokumentiem Līguma 3.2.punktā minētā autotransporta pilnvērtīgai izmantošanai skolēnu un skolas darbinieku pārvadāšanā.

4.3. Līguma darbības laikā PĀRVADĀTĀJS patstāvīgi un par saviem līdzekļiem apņemas segt izdevumus, kas saistīti ar autotransportu tehnisko apkalpošanu, tā apgādi ar degvielu un citiem tehniskajiem līdzekļiem, kā arī apkalpojošā personāla darba samaksu un dažādu nepieciešamo dokumentu noformēšanu.

4.4. PĀRVADĀTĀJS atbild par pasažieru drošību pārvadājumu laikā, šajā nolūkā veicot pasākumus attiecībā uz autotransportu tehnisko stāvokli, kā arī attiecībā uz pārvadājumos izmantojamā autotransporta vadītāju pārbaudēm (alkohola pārbaudes un tml.).

4.5. PĀRVADĀTĀJS atbild par to, lai tiešā pakalpojuma sniegšanas izpildītājiem (autotransporta vadītājiem) būtu pārvadājumu veikšanai nepieciešamās profesionālās zināšanas.

4.6. Pasažieru pārvadāšanā iesaistītajiem autobusu vadītājiem jābūt profesionāli sagatavotiem, jāievēro ētikas normas, jābūt gataviem nekavējošai rīcībai ārkārtas situācijās un nelaimes gadījumos. 

4.7. PĀRVADĀTĀJS apņemas segt visus zaudējumus, kas radušies, ja PĀRVADĀTĀJA vainas dēļ pasažieriem nodarīts kaitējums veselībai un dzīvībai.

4.8. PĀRVADĀTĀJAM ir aizliegts Līgumā noteikto saistību ietvaros pārvadāt citu kategoriju pasažierus.

4.9. PĀRVADĀTĀJS apliecina, ka Pakalpojuma sniegšanas laikā:

4.9.1. precīzi tiks ievērots autobusu kustības grafiks;

4.9.2. tiks ievērotas ētikas normas pret pasažieriem;

4.9.3. tiks ievēroti ceļu satiksmes noteikumi;

4.9.4. ziemas periodā gaisa temperatūra autobusa salonā tiks nodrošināta ne zemāka par +17ºC;
4.9.5. tiks nodrošināta autobusa vadītāja pārbaude uz alkoholu ar sertificētu un verificētu mērierīci;
4.9.6. pēc PASŪTĪTĀJA pieprasījuma tiks uzrādīts alkometra verificēšanas sertifikāts;
4.9.7. autotransporta salonā redzamā vietā ir izlikti pasažieru pārvadāšanas noteikumi;
4.9.8. autotransporta tehnisko problēmu gadījumā PĀRVADĀTĀJS patstāvīgi pusstundas laikā novērš radušos problēmu.
5. NEPĀRVARAMA VARA

5.1. PASŪTĪTĀJS un PĀRVADĀTĀJS tiek atbrīvoti no atbildības par šī Līguma pilnīgu vai daļēju neizpildi, ja tā radusies ārkārtēja, nepārvarama rakstura apstākļu dēļ. Pie šiem apstākļiem pieder – valsts varas un pārvaldes, pašvaldību institūciju pieņemtie lēmumi, kuri ierobežo vai izslēdz Līguma izpildes iespējas, tiesas pieņemtie lēmumi, avārijas (ugunsnelaime, plūdi PASŪTĪTĀJA vai PĀRVADĀTĀJA objektos utt., kas saistīti ar šī Līguma izpildes nodrošināšanu).
5.2. Puse, kura atsaucas uz 5.1.apakšpunktā minētiem apstākļiem, par to iestāšanos paziņo otrai Pusei 5 (piecu) darba dienu laikā, pievienojot kompetentas institūcijas izziņu, kas apstiprina šo faktu.
6. LĪGUMA DARBĪBAS TERMIŅŠ, ATBILDĪBA, GROZĪŠANAS

UN IZBEIGŠANAS KĀRTĪBA

6.1. Līgums stājas spēkā pēc abpusējas parakstīšanas. PĀRVADĀTĀJS Pakalpojuma sniegšana tiek uzsākta 5 (piecu) dienu laikā pēc PASŪTĪTĀJA rakstiska paziņojuma saņemšanas brīža. Gadījumā, ja nav sasniegta piedāvātā Līguma summa, bet ir iestājies 2026./2027.mācību gada beigu termiņš, PASŪTĪTĀJS ir tiesīgs pagarināt līguma termiņu līdz Līguma summas sasniegšanai, noslēdzot ar PĀRVADĀTĀJU atsevišķu vienošanos.

6.2. Ja PĀRVADĀTĀJS ir pārkāpis kādu no Līguma noteikumiem, t.sk. savas vainas dēļ ir nokavējis izbraukšanu, kā rezultātā nav iespējams sasniegt brauciena mērķi, PASŪTĪTĀJAM ir tiesības aprēķināt un PĀRVADĀTĀJAM ir pienākums maksāt PASŪTĪTĀJAM līgumsodu 50,00 EUR par katru konstatētu gadījumu, kas norādīts aktā un kopā ar rēķinu ir nosūtīts PĀRVADĀTĀJAM. 
6.3. Ja PASŪTĪTĀJS savlaicīgi neveic samaksu par kvalitatīvi sniegto Pakalpojumu, PASŪTĪTĀJS maksā PĀRVADĀTĀJAM nokavējuma procentus 0,5% apmērā no nokavētā maksājuma summas par katru nokavēto dienu.

6.4. Gadījumā, ja PASŪTĪTĀJS konstatē, ka PĀRVADĀTĀJS neievēro Līguma 4.9. punktā noteiktās prasības vai Pakalpojuma neveikšanas gadījumā Puses rakstiski sastāda aktu, kurā vienojas par PASŪTĪTĀJAM radītiem zaudējumiem un to apmēru. Zaudējumu PĀRVADĀTĀJS sedz Līguma 2.5.punktā noteiktajā kārtībā.

6.5. Gadījumā, ja PĀRVADĀTĀJS nepiekrīt zaudējuma apmēram un atsakās parakstīt 6.4.punktā noteikto aktu, PASŪTĪTĀJS aktu paraksta vienpusēji. Akts kopā ar zaudējumu pierādošiem dokumentiem ir PASŪTĪTĀJA civiltiesiskās prasības pamats.

6.6. Gadījumā, ja PASŪTĪTĀJS konstatē, ka PĀRVADĀTĀJS neievēro Līguma 4.9.punktā noteiktās prasības, PASŪTĪTĀJAM ir tiesības vienpusēji izbeigt Līgumu, vienu mēnesi iepriekš brīdinot PĀRVADĀTĀJU. Šajā gadījumā PĀRVADĀTĀJS nav tiesīgs prasīt no PASŪTĪTĀJA zaudējumu atlīdzību par saistību neizpildi.

6.7. Līguma grozījumi un papildinājumi ir spēkā tikai tad, ja tie izdarīti rakstiski un tos parakstījušas abas Puses.
6.8. Pasūtītājam ir tiesības vienpusēji izbeigt Līgumu pirms termiņa, par to brīdinot PĀRVADĀTĀJU 10 darba dienas iepriekš, šādos gadījumos:
6.8.1. ja Pakalpojums veikts ar Līguma noteikumiem neatbilstošu transportlīdzekli;

6.8.2. ja PĀRVADĀTĀJA dēļ atkārtoti kavēts vai vispār netiek veikts Pakalpojums;

6.8.3. ja Pakalpojums veikts neatbilstoši citiem Līguma vai normatīvo aktu nosacījumiem.

6.9. Gadījumā, ja PĀRVADĀTĀJS vienpusēji izbeidz Līgumu vai PASŪTĪTĀJS izbeidz Līgumu PĀRVADĀTĀJA vainas dēļ Līguma 6.8.punkta kārtībā, tad PĀRVADĀTĀJS maksā PASŪTĪTĀJAM līgumsodu par saistību neizpildi 10% apmērā no Līguma summas. Minētie nosacījumi neattiecas uz Līguma 6.6.punktā minēto gadījumu.
7. Fizisko personu datu aizsardzība
7.1. Pusēm ir tiesības apstrādāt no otras Puses iegūtos fizisko personu datus tikai ar mērķi nodrošināt Līgumā noteikto saistību izpildi, kā arī Līguma izpildes ietvaros iegūtos fizisko personu datus, ievērojot tiesību normatīvajos aktos noteiktās prasības šādu datu apstrādei un aizsardzībai, tajā skaitā, bet ne tikai, no 2018. gada 25. maija ievērot Eiropas Parlamenta un Padomes Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības. 

7.2. Puse, kura nodod otrai Pusei fizisko personu datus apstrādei, atbild par piekrišanu iegūšanu no attiecīgajiem datu subjektiem. 

7.3. Puses apņemas nenodot tālāk trešajām personām no otras Puses iegūtos fizisko personu datus, izņemot gadījumus, kad Līgumā ir noteikts citādāk vai normatīvie akti paredz šādu datu nodošanu. 

7.4. Ja saskaņā ar tiesību normatīvajiem aktiem Pusēm var rasties pienākums nodot tālāk trešajām personām no otras Puses iegūtos fizisko personu datus, tas pirms šādu datu nodošanas informē par to otru Pusi, ja vien normatīvie akti to neaizliedz. 

7.5. Puses apņemas pēc otras Puses pieprasījuma iznīcināt no otras Puses iegūtos fizisko personu datus, ja izbeidzas nepieciešamība tos apstrādāt šī Līguma izpildes nodrošināšanai, kā arī sniegt visas ar Līguma noslēgšanu un izpildi saistītās ziņas citām iestādēm, kurām ir tiesības pieprasīt un saņemt šīs ziņas saistībā ar normatīvajā aktā noteikto uzdevumu vai funkciju izpildi. 

8. PAPILDU NOSACĪJUMI

8.1. Jautājumus, kas nav atrunāti šajā Līgumā, bet var rasties tā izpildes nodrošināšanas sakarā, Puses risina normatīvajos aktos noteiktajā kārtībā.

8.2. Pušu domstarpības, kas saistītas ar Līguma izpildi risināmas vienošanās ceļā. Gadījumā, ja Puses nevar vienoties par konkrētu domstarpību risinājumu, strīdu nodod izskatīšanai Latvijas Republikas tiesā.

8.3. Šis Līgums ir saistošs PASŪTĪTĀJAM un PĀRVADĀTĀJAM, kā arī viņu tiesību pārņēmējiem.

8.4. PĀRVADĀTĀJS nedrīkst nodot Līguma saistību izpildi trešajai personai bez PASŪTĪTĀJA iepriekšējas rakstiskas piekrišanas.

8.5. Jebkura sarakste starp Pusēm norisinās rakstveidā. Nosūtot sūtījumu pa pastu, tas uzskatāms par saņemtu 7. (septītā) dienā pēc tā nodošanas pastā.

8.6. Juridiskās adreses vai norēķinu rekvizītu maiņas gadījumā, Pušu pienākums ir 7 (septiņu) kalendāra dienu laikā paziņot par to otrai Pusei.

8.7. Līguma izpildei Puses pilnvaro savus atbildīgos pārstāvjus:

8.7.1. no PASŪTĪTĀJA puses: XXXXXXXXXXXXXXXXX. 

8.7.2. no PĀRVADĀTĀJA puses: XXXXXXXXXXXXXXXXX. 

8.8. Atbildīgās personas ir atbildīgas par Līguma saistību izpildes nodrošināšanu atbilstoši Līguma nosacījumiem, Līguma izpildei nepieciešamās dokumentācijas sagatavošanu/ administrēšanu, darbu/ pakalpojumu pieņemšanas – nodošanas akta saskaņošanu bet tās nav pilnvarotas izdarīt grozījumus un papildinājumus Līgumā, ieskaitot, grozīt Līguma summas un/vai pakalpojumu izpildes termiņus vai pakalpojumu apjomus.

8.9. Līgums sagatavots latviešu valodā elektroniska dokumenta veidā uz 4 (četrām) lapām ar 1. pielikumu uz 2 (divām) lapām, 2.pielikumu uz 1 (vienas) lapas. Līguma pielikumi ir tā neatņemamas sastāvdaļas. Līguma parakstīšanas datums ir pēdējā pievienotā droša elektroniskā paraksta laika zīmoga datums.
9. PUŠU REKVIZĪTI

	PASŪTĪTĀJS
	PĀRVADĀTĀJS

	Saulkrastu novada pašvaldība 

Reģistrācijas Nr. 90000068680

Raiņa iela 8, Saulkrasti, 

Saulkrastu novads, LV-2160

Tālruņa Nr. 67951250
AS SEB banka, bankas kods: UNLALV2X
Konts: LV78UNLA 0050 0085 2894 8
	Akciju sabiedrība “CATA”
Reģistrācijas Nr.: 40003016840
Jāņa Poruka iela 8, Cēsis, Cēsu novads, LV-4101
Tālruņa Nr. 64122121
AS SEB banka, bankas kods: UNLALV2X
Konts: LV61UNLA0004000425401

	___________________________

(I. Odiņa - Laizāne)


	 ____________________________

 (M. Ozoliņš)

 


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

PAGE  
2

